**მაქსიმ გორკი**

მოხეტიალე მოგზაურის მოხრილი ლანდი

ქარში, მინდვრებზე

გადივლიდა ღრუბლიან ცის ქვეშ.

ეგდო რუსეთი

სამხერთიდან ჩრდილოეთამდე,

რუსეთი ვრცელი -

დამხობილი გლეხივით პირქვე...

და ხეტიალი, ხეტიალი გზებზე უგეშო,

გადუვლის მგზავრი

კავკასიას, ვოლგას და ურალს,

იღებს თბილისი

ახალგაზრდა ალექსი პეშკოვს,

და შეახვედრებს

მაქსიმ გორკის და მაკარ ჩურდას!

ახსოვს მოხეტეს -

ნაკატორღალ კალიუჟინის

შეხვედრა, რჩევა,

ვერის ხიდი და კრასნოგორი,

როცა თბილისმა

ცეცხლი მისცა ჭაბუკს უჩინარს

და რუსეთისკენ

გაამგზავრა მწერალი გორკი...

იყო რუსეთი -

რომანოვის სისხლიან შუბლით,

და ჯანყდებოდნენ

გლეხებივით ვოლგა და დონი,

ურჩი გლეხები

სტანიცებში დათარესობდნენ

და შორს -

ვარდისფრად ენთებოდა ცის კაბადონი.

და ხეტიალი,

ხეტიალი ჯავრით თუ სევდით...

ჰა, ქარიშხალას სიმღერები,

გმირული ჟინი -

მოხრილი მხრები,

დიდი სევდა დიდი რუსეთის,

მისი გულისთქმა,

მოძახილი, მისი ყიჟინი.

შავ ქალაქებში,

სარდაფებში, ქუჩაში, ქოხში -

შფოთიან ბრბოში

ქადაგივით ტრიალებს გორკი,

ქარის ქროლაში,

დაუდეგარ გულის ამბოხში -

პოეტის სიტყვა

ეჭიდება ჟანგიან ბორკილს!

ხანძრიან რუსეთს

მონბლანდივით დაჰყურებს ლენინ,

იღვიძებს ხალხი,

ოქტომბერის ქრიან ქარები,

ნადგურდებიან

იმპერიის შავი ჩრდილები -

და გუგუნებენ,

გუგუნებენ კრემლის ზარები.

დიდი იმედით

ანთებულა სამშობლო ვრცელი,

რა შეაჩერებს,

რა შეაკრთობს, უძლეველ მისანს,

ახალ რუსეთში დააბიჯებს მოხუცი ბრძენი -

სიჭაბუკიდან

მომღერალი გაზაფხულისა.

ახსოვს:

თბილისში ახალგაზრდა წამოდგა ერთხელ,

და აიმართა

ვრცელ რუსეთის ველებზე უცებ,

და დიდი გორკი,

დიდი მგზავრები,

დიდი მოხეტე -

დაჰყურებს რუსეთს,

ვით ოდესღაც "კავკაზის" ფურცლებს.

და აგონდება:

დამხობილი გლეხვით პირქვე -

ბნელი რუსეთი, იმედები

ქროლვა ქარიშხლის,

მძიმე დღეები

ორთავიან არწივის ჩრდილქვეშ,

და ხეტიალი,

ხეტიალი მშობელ მხარეში.

1931 წ.